Η απόφαση 2007/198/Ευρατόμ, θεσπίζει τη σύντηξη για ενέργεια (F4E), μια κοινή επιχείρηση της Ευρωπαϊκής Ένωσης (ΕΕ), η οποία είναι υπεύθυνη κυρίως για τη συνεισφορά της ΕΕ στο πρόγραμμα ITER, ένα διεθνές πείραμα μεγάλης κλίμακας το οποίο συστάθηκε για να αποδείξει τη βιωσιμότητα της πυρηνικής σύντηξης ως νέα πηγή ενέργειας. Το 2021 η τροποποίηση της απόφασης (Ευρατόμ) 2021/281, εξασφάλισε τη συνέχιση της ευρωπαϊκής χρηματοδότησης του προγράμματος ITER, κατά τη διάρκεια του πολυετούς δημοσιονομικού πλαισίου 20212027. Η απόφαση ιδρύει την κοινή επιχείρηση F4E για περίοδο 35 ετών, αρχομένη από τη 19η Απριλίου 2007. Η έδρα της F4E είναι στη Βαρκελώνη της Ισπανίας. Τα μέλη της F4E είναι η Ευρωπαϊκή Κοινότητα Ατομικής Ενέργειας (Ευρατόμ), η οποία εκπροσωπείται από την Ευρωπαϊκή Επιτροπή, και τα 27 κράτη μέλη της ΕΕ. Στόχοι Οι στόχοι είναι οι εξής: η παροχή της συνεισφοράς της Ευρατόµ στον Διεθνή Οργανισμό Ενέργειας από σύντηξη ITER και η παροχή συνεισφοράς της στις δραστηριότητες ευρύτερης θεώρησης με την Ιαπωνία· η εκπόνηση και ο συντονισμός προγράμματος δραστηριοτήτων για την κατασκευή αντιδραστήρα επίδειξης της σύντηξης και σχετικών εγκαταστάσεων, συμπεριλαμβανομένης της διεθνούς εγκατάστασης ακτινοβόλησης υλικών σύντηξης. Πέρα από τις άλλες δραστηριότητές της, τα κύρια καθήκοντα της F4E είναι: να παρέχει στον οργανισμό ITER υλικούς, χρηματοδοτικούς και ανθρώπινους πόρους· να συντονίζει επιστημονικές και τεχνολογικές δραστηριότητες έρευνας και ανάπτυξης στο πεδίο της σύντηξης· να λειτουργεί ως σύνδεσμος με τον οργανισμό ITER. Προϋπολογισμός Ο προϋπολογισμός της Ευρατόμ για την F4E για την περίοδο 2021-2027 ορίζεται σε 5 614 εκατ. ευρώ. Δομή Η F4E έχει νομική προσωπικότητα και έχει την ακόλουθη δομή: Ένα διοικητικό συμβούλιο, που απαρτίζεται από εκπροσώπους των μελών της F4E. Επικουρείται από: Έναν διευθυντή, ο οποίος είναι υπεύθυνος για την εκπροσώπηση της F4E και για την καθημερινή διαχείριση του οργανισμού, συμπεριλαμβανομένης της υπογραφής συμβάσεων. Ευθύνη και δικαιοδοσία Η συμβατική ευθύνη της F4E διέπεται από την υπόψη σύμβαση και από το εφαρμοστέο δίκαιο σε αυτή. Το Δικαστήριο της ΕΕ έχει δικαιοδοσία επί των προσφυγών και των αιτήσεων αναιρέσεως που ασκούνται κατά της F4E. Αξιολόγηση και επικοινωνία Για την τροποποίηση της απόφασης (Ευρατόμ) 2021/281 απαιτούνται τακτικές, έγκαιρες αξιολογήσεις της εφαρμογής της, ώστε να ενσωματωθούν στη διαδικασία λήψης αποφάσεων. Μόλις υπάρξουν επαρκείς πληροφορίες σχετικά με την εφαρμογή της κατά την περίοδο 2021-2027, η Ευρωπαϊκή Επιτροπή πρέπει να προβεί σε ενδιάμεση αξιολόγηση, το αργότερο έως το 2024 και να διαβιβάσει τα πορίσματά της στο Ευρωπαϊκό Κοινοβούλιο, στο Συμβούλιο, στην Ευρωπαϊκή Οικονομική και Κοινωνική Επιτροπή και στην Επιτροπή των Περιφερειών. Οι αποδέκτες κοινοτικών κονδυλίων απαιτείται να αναγνωρίσουν την προέλευση των κονδυλίων και να διασφαλίσουν την προβολή της χρηματοδότησης, ιδίως κατά την προώθηση των δράσεων και των αποτελεσμάτων τους, παρέχοντας συνεκτική, αποτελεσματική και αναλογική στοχευμένη πληροφόρηση σε πολλαπλά ακροατήρια, συμπεριλαμβανομένων των μέσων ενημέρωσης και του κοινού. Η Επιτροπή θα εφαρμόσει επίσης δράσεις πληροφόρησης και επικοινωνίας που σχετίζονται με την απόφαση, συμπεριλαμβάνοντας μεταξύ άλλων τα αποτελέσματα που προκύπτουν.